**Február 4-e a Rákellenes Világnap - Miért fontosak a daganatszűrések, és hogyan vehetők igénybe?**

A daganatos megbetegedések világszerte az egyik vezető halálokot jelentik, ugyanakkor a korai felismerés jelentősen növeli a gyógyulás esélyeit. Február 4-e a Rákellenes Világnap, ugyanis 2000 februárjában tartották az első rákellenes világkongresszust Párizsban, és ezen a napon írták alá azt a dokumentumot, amely világméretű összefogásra szólít fel a betegség ellen.

Magyarországon számos szűrési lehetőség érhető el, amelyek közül néhány széles körben javasolt a lakosság számára, míg mások bizonyos rizikócsoportok számára ajánlottak. A rendszeres szűrővizsgálatok jelentős mértékben hozzájárulhatnak a daganatos betegségek korai felismeréséhez és sikeres kezeléséhez. Az alábbiakban dr. Pozsgai Éva, a PTE ÁOK Orvosi Népegészségtani Intézet docensének összefoglalójában olvashatják a legfontosabb daganatszűrési lehetőségeket, kiemelve azok jelentőségét, módszerét, kik számára ajánlottak és azt, hogy miként vehetők igénybe\*.

*\*Ez az összefoglaló átlagos rizikójú emberek számára nyújt tájékoztatást a daganatszűrésekről. Ha azonban valakinek családjában daganatos megbetegedés fordult elő, genetikai hajlama van, vagy bármilyen fennálló krónikus betegsége miatt fokozott kockázatnak van kitéve, fontos, hogy háziorvosával vagy kezelőorvosával egyeztessen a számára megfelelő, egyéni daganatszűrési tervről.*

**Széles körben javasolt, szervezett népegészségügyi szűrővizsgálatok:**

* **Méhnyakszűrés**

**Miért fontos?**

A méhnyakrák még mindig az egyik vezető daganatos megbetegedés Magyarországon, pedig rendszeres szűréssel megelőzhető lenne. A daganat korai felismerése teljes mértékben gyógyítható.

**Kinek javasolt?**

A rendszeres nőgyógyászati vizsgálat minden nő számára ajánlott, különösen a szexuális élet megkezdésétől kezdve, még tünetmentesség esetén is. A 25-65 év közötti nők számára háromévente javasolt a szűrés.

**Mit szűrnek?**

A szűrővizsgálat során a méhnyak hámsejtjeiből vett kenetet elemzik, hogy kimutassák az esetleges daganatot megelőző állapotokat vagy korai stádiumú daganatokat.

**Hogyan történik a szűrés?**

A nőgyógyászati vizsgálat során egy kis kefével mintát vesznek a méhnyak hámsejtjeiből. Ezután a mintát laboratóriumban elemzik. A vizsgálat gyors és csak minimális kellemetlenséggel jár.

**Hol lehet elvégeztetni a szűrővizsgálatot?**

A méhnyakrákszűrés Baranya Vármegyében elsősorban a területileg illetékes szakrendelőkben zajlik, de a PTE KK Szülészeti és Nőgyógyászati Klinikán is bárki számára elérhető.

A vizsgálatra többek között személyesen, a klinika recepcióján lehet bejelentkezni, vagy telefonon a 06-72/536-370 és a 06-72/502-450-as telefonszámon. De online időpontfoglalással a klinika hivatalos e-mail-címén keresztül: [szuleszet.idopont@pte.hu](mailto:szuleszet.idopont@pte.hu) illetve az EgészségAblak mobilapplikáció időpontfoglaló menüpontjában.

A szűrés folyamata a nemzeti irányelvekkel összhangban történik, így zajlik a páciensek kivizsgálása és gondozása is. A PTE KK Szülészeti és Nőgyógyászati Klinikán ezek alapján és ennek megfelelően a helyi viszonyokhoz igazítva alakítják ki saját protokollukat, amely a szűrés során felfedezett eltérések további kivizsgálását és kezelését szabályozza.

* **Emlőszűrés**

**Miért fontos?**

Az emlőrák a nők leggyakoribb daganatos megbetegedése, de a korai felismerés életmentő lehet. A kezdeti stádiumban lévő elváltozások általában teljesen gyógyíthatóak.

**Kinek javasolt?**

A 45-65 év közötti nőknek kétévente javasolt részt venni a szervezett mammográfiás szűrőprogramban.

**Mit szűrnek?**

A mammográfia képes kimutatni az emlőszövetben kialakuló apró elváltozásokat, melyek tapintással nem érzékelhetők.

**Hogyan történik a szűrés?**

Az ún. mammográfia során egy speciális röntgenkészülékkel készítenek felvételt az emlőkről. A vizsgálat néhány percet vesz igénybe, és bár kissé kellemetlen lehet, nem jár érdemi fájdalommal.

**Hol lehet elvégeztetni a szűrővizsgálatot?**

Bár az emlőszűrés hivatalosan nem a nőgyógyászati ellátás része, a vizsgálat során lehetőség van az emlők és a nyirokrégiók fizikális vizsgálatára is. Amennyiben kóros elváltozás tapintható vagy látható, a páciensek további diagnosztikai vizsgálatokra kapnak beutalót.

* **Vastagbélszűrés**

**Miért fontos?**

A vastag- és végbélrák az egyik leggyakoribb daganatos megbetegedés Magyarországon. Korai stádiumban gyakran tünetmentes, de időben felismerve nagyon jó eséllyel kezelhető.

**Kinek javasolt?**

Az 50-70 éves korosztályba tartozó férfiak és nők számára egyaránt javasolt kétévente a szűrés.

**Mit szűrnek?**

A szűrőprogram során a székletben található, szabad szemmel nem látható vért (ún. okkult vérzést) keresnek, amely daganatra vagy daganatot megelőző elváltozásra utalhat.

**Hogyan történik a szűrés?**

A szűrés egyszerű székletvérvizsgálattal kezdődik. Amennyiben vért találnak a székletben, azaz pozitív az eredmény további vizsgálatokat végeznek, így vastagbéltükrözés (ún. kolonoszkópia) végzése javasolt. A kolonoszkópia során egy vékony, kamerával ellátott csővel vizsgálják a vastagbél belső falát.

**Hol lehet elvégeztetni a szűrővizsgálatot?**

A PTE KK I. sz. és II. sz. Belgyógyászati Klinikán is végeznek kolorektális szűrést. Elsőként a háziorvos székletvizsgálatot kér, amelynek "nem negatív" eredménye alapján beutalót állít ki a beteg háziorvosa, ezzel tudják fogadni a betegeket.

Az I. sz. Belgyógyászati Klinikán e-mailben lehet időpontot kérni a gulyas.istvanne@pte.hu e-mail-címen a beteg telefonszámát is tartalmazó háziorvosi beutalókkal együtt.   
A II. sz. Belgyógyászati Klinikán a 06-30/138-7314 vagy a 06-72/536-150 telefonszámon kérhető időpont naponta 10:30 és 14:30 között.

**További fontos szűrővizsgálatok:**

* **Prosztatarákszűrés**

**Miért fontos?**

A prosztatarák a férfiaknál előforduló daganatos betegségek között az egyik leggyakoribb, amely korai diagnózis esetén jól kezelhető.

**Kinek javasolt?**

Férfiak számára 50 éves kortól javasolt évente elvégeztetni a szűrést. Azoknál, akiknek családjában már előfordult prosztatarák, a szűrés 45 éves kortól javasolt.

**Mit szűrnek?**

A prosztata specifikus antigén (PSA) szintjét vérvizsgálattal, a prosztatavizsgálatot tapintással végzik, ezeknek az eredményei felvethetik a daganat jelenlétét.

**Hogyan történik a szűrés?**

A PSA-szint méréséhez vért vesznek, amit laboratóriumi vizsgálat követ. Emellett az orvos rektális digitális vizsgálatot végez a prosztata állapotának felmérésére. Ez utóbbi azt jelenti, hogy a végbélen keresztül tapintja ki a prosztatát, mely vizsgálat kissé kellemetlen lehet, de gyorsan elvégezhető.

**Hol lehet elvégeztetni a szűrővizsgálatot?**

A PTE KK Urológiai Klinikán hétfőtől péntekig 8:00 és 12:00 óra között a 06-30/177-3973-as telefonszámon, vagy az EgészségAblak mobilapplikáció időpontfoglaló menüpontjában lehet időpontot kérni a járóbeteg-szakrendelésre.

* **Bőrrákszűrés**

**Miért fontos?**

A melanoma a bőrrák egyik legveszélyesebb típusa mert gyorsan terjed és áttétet képezhet. A korai felismerés kiemelten fontos, mert a kezdeti stádiumban még jól gyógyítható.

**Kinek javasolt?**

Azok számára, akiknek sok anyajegyük van, világos bőrűek, vagy akiknek a családjában már előfordult melanoma, évente ajánlott bőrgyógyászati szűrővizsgálatot végeztetni.

**Mit szűrnek?**

A bőrön található anyajegyeket és más elváltozásokat, amelyek gyanúsak lehetnek rosszindulatú elváltozás szempontjából.

**Hogyan történik a szűrés?**

A bőrgyógyász egy nagyítóval és fényforrással ellátott speciális műszerrel, ún. dermatoszkóppal alaposan megvizsgálja a bőr felszínét, különös figyelmet fordítva a gyanús anyajegyekre és bőrelváltozásokra.

**Hol lehet elvégeztetni a szűrővizsgálatot?**

Anyajegyszűrésre és a bőr átvizsgálására a pácienseket előzetes időpontfoglalást követően, egész évben fogad a PTE KK Bőr-, Nemikórtani és Onkodermatológiai Klinika, amely az ország hat Melanóma Centruma közül az egyik, ennek megfelelően a betegek komplex ellátásban részesülnek (sebészeti és szisztémás kezelés).

A Bőr-, Nemikórtani és Onkodermatológiai Klinikára időpontot telefonon a +36 72 536-870 telefonszámon 12.00 és 15.00 óra között kérhetnek, vagy ugyanebben az idősávban személyesen, a Klinika recepcióján.

Melanóma és nem-melanóma bőrtumorokkal kapcsolatban a lakosság tájékoztatására a Magyar Dermatológiai Társulat honlapját (skindex.hu) ajánljuk.

* **Tüdőrákszűrés**

**Miért fontos?**

A tüdőrák az egyik vezető halálok Magyarországon, és többnyire tünetmentesen alakul ki. A korai diagnózis jelentősen javíthatja a betegek túlélési esélyeit. Bár a tüdőrák jelenleg is vezeti a rosszindulatú daganatos halálozást, az elmúlt tíz évben a terápiás lehetőségek jelentősen bővültek. A kiterjedt tüdőrákban szenvedő betegek korábbi kemoterápiás kezelése mellett az utóbbi tíz évben egyre több, ún. célzott terápiás kezelése vált elérhetővé. Ezekben az esetekben a megfelelő tabletta adásával a betegek életminőségének javítása mellett a túlélés jelentősen megnövelhető. Pár éve bevonult a terápiás lehetőségek sorába az immunterápia, ami további 25-30%-os túlélési eséllyel jár a betegek számára. Ez a két utóbbi terápiás eljárás már a korai, műthető betegek esetében a műtét előtt vagy után, vagy mindkét módon adva jelentős élet nyereséggel járnak. Ezekben az esetekben már a betegség gyógyulásáról beszélünk. Hasonlóan bíztató eredménnyel járnak a modern sugárkezelési eljárások, melyek hatásossága bizonyos esetekben immunterápiával kombinálva tovább növelhető.

**Kinek javasolt?**

Az 50 év feletti erős dohányosoknak vagy az elmúlt 15 évben leszokott erős dohányos férfiak és nők esetében javasolt évente elvégeztetni a vizsgálatot. (Erős dohányosnak tekinthető például az, aki 20 csomagévnyi cigarettát fogyasztott el – vagyis 20 éven át napi 1 dobozt, vagy 10 éven át napi 2 dobozt szívott.)

**Mit szűrünk?**

A szűrővizsgálat a tüdőben kialakuló elváltozásokat, daganatokat vagy egyéb rendellenességeket azonosítja.

**Hogyan történik a szűrés?**

A vizsgálat alacsony dózisú CT-vel (ún. low-dose CT) történik, amely részletes képet nyújt a tüdőről. Ez a módszer gyors, pontos és a szokásos CT vizsgálatoknál lényegesen alacsonyabb sugárterheléssel jár.

**Hol lehet elvégeztetni a szűrővizsgálatot?**

A kockázati csoportba sorolható egyének számára hazánkban is egyre jobban hozzáférhető az alacsony sugárdózisú mellkasi CT (LDCT) vizsgálat lehetősége pilot programok formájában a háziorvosok közreműködésével, amelyek célja, hogy itthon is bevezetésre kerülhessen a tüdőrák LDCT-szűrése a szervezett népegészségügyi szűrések közé. Nagy esetszámú beszámolók szerint ezzel a módszerrel a magas kockázatú egyének halálozása 20%-kal csökkenthető.

* **Szájüregirák-szűrés**

**Miért fontos?**  
A szájüregi daganatok, különösen a dohányosok és rendszeresen alkoholt fogyasztók körében, gyakoriak. Az időben felfedezett elváltozások a legtöbb esetben gyógyítható, ezért a rendszeres szűrés különösen fontos.

**Kinek javasolt?**  
Rendszeres fogorvosi ellenőrzés, vizsgálat mindenki számára javasolt évente. A dohányosoknak, alkoholfogyasztóknak, valamint a nem megfelelő szájhigiéniával rendelkezőknek kiemelten fontos a szűrésen részt venni. Bármilyen tartós seb, fájdalom vagy szokatlan elváltozás esetén azonnal érdemes szakemberhez fordulni.

**Mit szűrnek?**  
A szájüregben, ajkakon, nyelven és garatban kialakuló kóros elváltozásokat, például sebeket, duzzanatokat és szöveti elváltozásokat.

**Hogyan történik a szűrés?**

A fogorvos vagy fül-orr-gégész szakorvos alaposan megvizsgálja a szájüreget. Ez a vizsgálat fájdalommentes, és a korai elváltozások felismerése érdekében különösen fontos.

**Hol lehet elvégeztetni a szűrővizsgálatot, kiket fogadnak a Klinikai Központban, és milyen feltételek (például háziorvosi beutaló) szükségesek a vizsgálathoz?**  
A szájüregi daganatok szűrése alapvető része a felnőttek éves fogászati rutin vizsgálatának. A szűrés elsődleges helyszínei, így az alapellátást végző fogorvosi rendelők, valamint a PTE KK Fogászati és Szájsebészeti Klinika fogorvosai is elvégzik a szűrést.

A PTE KK Fogászati és Szájsebészeti Klinikán időpontot kérni 72/502-421-es telefonszámon lehet.

A fej-nyaki daganatok szűrése a PTE KK Fül-Orr-Gégészeti és Fej-, Nyaksebészeti Klinikán folyamatosan történik a páciens kérése alapján. Ugyanakkor az egyéb panasz miatt végzett általános fül-orr-gégészeti fizikális vizsgálat során a 40 év feletti dohányos, alkoholt rendszeresen fogyasztó populációban is történik szűrés.

Időpont az általános ambulanciára kérhető (72/507-368), ahol a vizsgálat során gyanúsnak tűnő eseteket az onkológiai ambulancián vizsgálják tovább, ahol szükség esetén szövettani mintát vesznek, illetve képalkotó vizsgálatokra jegyzik elő a pácienst. Jelen betegút-szabályozás alapján fül-orr-gégészeti ambulanciánkon a vizsgálat beutaló nélkül, időpontegyeztetéssel vehető igénybe.

A PTE Klinikai Központ a klinikai betegellátó egységek mellett Komlón, Mohácson, Harkányban, Siklóson és Szigetváron is biztosítja a kórházi betegellátó egységekben a preventív és diagnosztikai célú szűréseket is, amelyekről a kórházakban tájékozódhatnak.